stanford-oval/wikipedia huggingface dataset:
เค้กคริสต์มาส

| --- | --- |
เค้กคริสต์มาสแบบอังกฤษ มีมาร์ซิแพนและน้ำตาลไอซิง
ประเภท: ฟรุตเค้ก
 ตำราอาหาร: เค้กคริสต์มาส   สื่อ: เค้กคริสต์มาส
เค้กคริสต์มาส (อังกฤษ: Christmas cake) เป็นเค้กชนิดหนึ่ง มักเป็นฟรุตเค้ก เสิร์ฟในช่วงเทศกาลคริสต์มาสในหลายประเทศ
รูปแบบของอังกฤษ

เค้กคริสต์มาสเป็นธรรมเนียมของอังกฤษที่เริ่มต้นมาจากข้าวต้มลูกพลัม เค้กคริสต์มาสแบบดั้งเดิมของอังกฤษทำด้วยลูกเกดแซนตีเคอร์รันต์ชื้น ลูกเกดซัลทานา (ลูกเกดสีทอง) และลูกเกดเรซินที่แช่ในบรั่นดี รัม วิสกี้ หรือเชอร์รี เค้กอาจถูกคลุมด้วยมาร์ซิแพนเป็นชั้น ๆ จากนั้นจึงโรยน้ำตาลไอซิงและมักจะตกแต่งด้วยแถบริบบิ้นลายสกอตและแบบจำลองคริสต์มาส เช่น ตุ๊กตาหิมะ ต้นสน หรือคุณพ่อคริสต์มาส
อาหารพิเศษของชาวสกอต คือเค้กคริสต์มาสแบบดั้งเดิม "วิสกี้ดันดี" (Whisky Dundee) เค้กมีต้นกำเนิดในเมืองดันดีตามชื่อ และทำด้วยสกอตช์วิสกี้ เป็นเค้กที่เบาและร่วน ตกแต่งด้วยบนผลไม้ เปลือกผลไม้เชื่อม ลูกเกดเคอร์รันต์ ลูกเกดเรซิน ลูกเกดซัลทานา และเชอร์รี นอกจากนี้ยังมีแบล็กบัน (black bun) ของชาวสกอตที่มีสูตรคล้ายกันโดยใช้วิสกี้และมักใช้เมล็ดเทียนตากบ กินในวันฮ็อกมาเนย์ (Hogmanay)
นอกจากเชอร์รีเชื่อมแล้ว สูตรเค้กคริสต์มาสบางสูตรมีการใช้แอนเจลิกา (angelica) ทำให้เป็นสีเขียว
บางครั้งมีการเพิ่มเหรียญเงินเข้าไปในเค้กคริสต์มาสและพุดดิงคริสต์มาสเพื่อเป็นสิริมงคล โดยทั่วมักใช้เหรียญสามเพนนีหรือหกเพนนี บางครั้งก็ห่อด้วยกระดาษไข
ในยอร์กเชอร์ เค้กคริสต์มาสรวมถึงฟรุตเค้กชนิดอื่นๆ สามารถรับประทานกับชีสได้ เช่นกับชีสเวนส์ลีย์เดล (Wensleydale)
เค้กที่อาจเสิร์ฟในช่วงเทศกาลคริสต์มาสในสหราชอาณาจักร นอกเหนือจากเค้กคริสต์มาสแบบดั้งเดิมแล้ว ยังมีเค้กที่เรียกว่า "เค้กขอนไม้" หรือ "ยูลล็อก" (Yule log) หรือ "ช็อกโกแลตล็อก" (chocolate log) เป็นแยมโรลที่เคลือบด้วยช็อกโกแลตรูปร่างคล้ายขอนไม้
เค้กคริสต์มาสมาแทนที่เค้กคืนที่สิบสอง (Twelfth-night cake) ที่เป็นที่นิยมก่อนหน้านี้ในช่วงสมัยวิกตอเรีย
อุปลักษณ์ญี่ปุ่น

คริสต์มาสเป็นวันหยุดเทศกาลที่ยุ่งมากสำหรับร้านขายขนมในญี่ปุ่น เค้กคริสต์มาสของญี่ปุ่นนั้นสร้างสรรค์ขึ้นด้วยรสชาติ ส่วนผสม และสีสันที่หลากหลาย
ในประเทศญี่ปุ่น ตามธรรมเนียมดั้งเดิมแล้วผู้หญิงถูกคาดหวังให้แต่งงานตั้งแต่อายุยังน้อย และผู้หญิงที่ยังไม่ได้แต่งงานหลังจากอายุ 25 ปีจะถูกเรียกในเชิงอุปลักษณ์ว่า เค้กคริสต์มาส (クリスマスケーキ, คูริซูมาซูเคกิ) (ที่ขายไม่ออก) โดยอ้างอิงถึงสิ่งของที่ยังขายไม่ได้หลังจากวันที่ 25 คำนี้เริ่มเป็นที่นิยมในช่วงทศวรรษ 1980 แต่หลังจากนั้นความนิยมเรียกก็น้อยลง เนื่องจากผู้หญิงญี่ปุ่นในปัจจุบันสามารถคงความเป็นโสดโดยถูกตีตราน้อยลง แต่ยังมีคำที่เทียบเท่าที่ใช้หมายถึงผู้หญิงที่ยังไม่แต่งงานคือคำว่า อูเรโนโกริ (売れ残り; "สินค้าขายไม่ออก")
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ เค้กคริสต์มาส
เค้กคริสต์มาส ที่วิกิตำรา-ตำราอาหาร
เค้กคริสต์มาสที่ตกแต่งอย่างประณีต
เค้กคริสต์มาสสีขาว
เค้กคริสต์มาสแบบญี่ปุ่นในชั้นสินค้าที่นิจิยะมาร์เก็ต (แซนดีเอโก ค.ศ. 2017)
ยีนเทียม

กลไกการเกิดยีนเทียมทั้งแบบคลาสสิกและแบบ processed
ยีนเทียม (อังกฤษ: Pseudogene) เป็นลำดับดีเอ็นเอที่สัมพันธ์กับยีนปกติที่ทำงานได้
แต่เทียบกับยีนปกติ ได้สูญสมรรถภาพในการแสดงออกหรือในการเข้ารหัสโปรตีน
ยีนเทียมบ่อยครั้งเป็นผลจากการสะสมการกลายพันธุ์หลายอย่างภายในยีนเดียวกันที่ไม่มีผลต่อการอยู่รอดของสิ่งมีชีวิต แต่ก็อาจเกิดจากกระบวนการ genomic copy number variation (CNV) ที่ส่วน 1+ kb ของยีนจะเพิ่มขึ้นหรือลบออก
แม้จะไม่สามารถทำงานได้ "อย่างสมบูรณ์" ยีนเทียมก็ยังอาจมีหน้าที่บางอย่างเหมือนกับดีเอ็นเอที่ไม่ใช้เข้ารหัสโปรตีน (noncoding DNA) อื่น ๆ เช่น ควบคุมการแสดงออกของยีน 
คำภาษาอังกฤษว่า "pseudo" (เทียม) แสดงนัยว่า ยีนมีลำดับที่แปรผันไปเทียบกับยีนที่เป็นบรรพบุรุษ แต่ก็ไม่ได้ชี้ว่าไม่มีหน้าที่อะไร
แม้อาจจะเข้ารหัสโปรตีนไม่ได้ ยีนเทียมจำนวนมากก็มีบทบาทสำคัญต่อสรีรภาพตามปกติและเมื่อมีพยาธิสภาพ
เชิงอรรถและอ้างอิง

↑  Max, EE (1986). errors-molecular-genetics "Plagiarized Errors and Molecular Genetics". Creation Evolution. 6 i (3): 34–46. {{cite journal}}: ตรวจสอบค่า |url= (help)CS1 maint: uses authors parameter (ลิงก์)[ลิงก์เสีย]
↑  
Chandrasekaran, C; Betran, E (2001). "Origins of new genes and pseudogenes". Nature Education. 1 (1): 181.{{cite journal}}:  CS1 maint: uses authors parameter (ลิงก์)
↑  Vanin, EF (1985). "Processed pseudogenes: characteristics and evolution". Annual Review of Genetics. 19: 253–72. doi:10.1146/annurev.ge.19.120185.001345. PMID 3909943.{{cite journal}}:  CS1 maint: uses authors parameter (ลิงก์)
↑  Smith, AD, บ.ก. (2000). Oxford Dictionary of Biochemistry and Molecular Biology (Revised ed.). Oxford University Press. p. 544. ISBN 0-19-850673-2. pseudogene a sequence in DNA that is related to a functional gene but cannot be transcribed. This may be due to mutational changes that preclude it from being expressed in the form of functional products or the lack of some flanking control region in the promoter. Pseudogenes may or may not contain the introns of the functional gene. Examples include pseudogenes for α, β, and £ globulins in several species, V K chains of immunoglobulins, actin, and tubulin. Processed pseudogenes, or LINES (see LINE), occur in a genome somewhere other than the normal position of the corresponding functional gene and so cannot be expressed because of alterations in regulatory DNA sequences, or coding sequences, or both.
↑  Chang, Y; Stuart, A; al., et (2012). "Antigen presenting genes and genomic copy number variations in the Tasmanian devil MHC". BMC Genomics. 13 (87). doi:10.1186/1471-2164-13-87.{{cite journal}}:  CS1 maint: uses authors parameter (ลิงก์)
↑  Xiao-Jie, L; Ai-Mei, G; Li-Juan, J; Jiang, X (2015-01). "Pseudogene in cancer: real functions and promising signature journal= Journal of Medical Genetics volume= 52" (1): 17–24. doi:10.1136/jmedgenet-2014-102785. PMID 25391452. {{cite journal}}: Cite journal ต้องการ |journal= (help); ตรวจสอบค่าวันที่ใน: |date= (help); ไม่มี pipe ใน: |title= (help)CS1 maint: uses authors parameter (ลิงก์)
ค้างคาวคุณกิตติ

| ค้างคาวคุณกิตติ ช่วงเวลาที่มีชีวิตอยู่: ปัจจุบัน |
| --- | --- |

สถานะการอนุรักษ์
 ใกล้ถูกคุกคาม  (IUCN 3.1)
การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Mammalia
อันดับ:: Chiroptera
วงศ์:: Craseonycteridae Hill, 1974
สกุล:: Craseonycteris Hill, 1974
สปีชีส์:: C.  thonglongyai
ชื่อทวินาม
Craseonycteris thonglongyai Hill, 1974


แผนที่การกระจายพันธุ์
ค้างคาวคุณกิตติ, ค้างคาวกิตติ หรือ ค้างคาวหน้าหมู (อังกฤษ: Kitti's hog-nosed bat, Bumblebee bat) เป็นค้างคาวที่จัดอยู่ในสภาวะที่เสี่ยงต่อการสูญพันธุ์ และเป็นค้างคาวเพียงชนิดเดียวที่อยู่ในวงศ์ Craseonycteridae และสกุล Craseonycteris พบได้ทางตะวันตกของประเทศไทย และทางตะวันออกเฉียงใต้ของประเทศพม่า อาศัยอยู่ตามถ้ำหินปูนริมแม่น้ำ
ค้างคาวคุณกิตติเป็นค้างคาวและสัตว์เลี้ยงลูกด้วยนมที่มีขนาดเล็กที่สุดในโลก มีสีน้ำตาลปนแดงเรื่อๆ หรือสีเทา มีจมูกคล้ายจมูกหมู มีอุปนิสัยชอบอยู่รวมกันเป็นกลุ่ม เฉลี่ยแล้วกลุ่มละ 100 ตัวต่อถ้ำ ออกหากินเป็นช่วงสั้นๆในตอนเย็นและเช้ามืด หากินไม่ไกลจากถ้ำที่พักอาศัย กินแมลงเป็นอาหาร ตกลูกปีละหนึ่งตัว
สภาวะของค้างคาวคุณกิตติในประเทศพม่าไม่เป็นที่แน่ชัด และประชากรที่พบในประเทศไทยก็พบว่าจำกัดอยู่ในเพียงจังหวัดเดียว ทำให้ค้างคาวคุณกิตติอยู่ในสภาวะที่เสี่ยงต่อการสูญพันธุ์ สาเหตุหลักเกิดจากการคุกคามจากมนุษย์ และการลดลงของถิ่นที่อยู่อาศัย
กายวิภาค

ค้างคาวคุณกิตติลำตัวยาวประมาณ 29-33 มม. หนักประมาณ 2 กรัม จึงเป็นที่มาของชื่อ "bumblebee bat (ค้างคาวผึ้ง)" ค้างคาวคุณกิตติเป็นค้างคาวที่มีขนาดเล็กที่สุดในโลกและเป็นสัตว์เลี้ยงลูกด้วยนมที่เล็กที่สุดในโลกด้วยเช่นกัน  โดยมีคู่แข่งคือหนูผี  โดยเฉพาะในหนูผีจิ๋ว (Suncus etruscus) ซึ่งมีน้ำหนัก 1.2-2.7 กรัม แต่มีความยาว 36-53 มม.จากหัวถึงหาง
ค้างคาวคุณกิตติมีจมูกใหญ่เป็นพิเศษ คล้ายจมูกหมู มีรูจมูกตั้งตรง แคบ มีหูใหญ่เมื่อเทียบกับส่วนหัว ขณะที่ตามีขนาดเล็ก โดยมากถูกปกคลุมด้วยขนอ่อน มีฟันเหมือนกับค้างคาวกินแมลงทั่วไป มีสูตรขากรรไกรบนเป็น 1:1:1:3 และขากรรไกรล่างเป็น 2:1:2:3  มีฟันตัดขนาดใหญ่ด้านบน
ค้างคาวมีสีน้ำตาลแดงหรือสีเทาในส่วนหลัง ด้านท้องสีจะอ่อนกว่า ปีกมีขนาดใหญ่ มีสีเข้มกว่า ปลายยาวเพื่อช่วยค้างคาวในการบินร่อน  ปีกกว้างประมาณ 160 มม. ค้างคาวคุณกิตติไม่มีหางถึงแม้จะมีกระดูกสันหางถึง 2 ชิ้น มีแผ่นหนังขนาดใหญ่เชื่อมระหว่างขาหลัง (uropatagium) ซึ่งอาจมีไว้ช่วยในการบินจับแมลง ถึงแม้ว่าจะไม่มีกระดูกหางหรือเดือยที่ช่วยควบคุมการบิน
การกระจายพันธุ์

ค้างคาวคุณกิตติพบในถ้ำหินปูนริมแม่น้ำในป่าดิบแล้งและป่าเบญจพรรณ ในประเทศไทยพบค้างคาวคุณกิตติจำกัดอยู่ในพื้นที่ของจังหวัดกาญจนบุรี ในแถบลุ่มน้ำของแม่น้ำแควน้อย ในอุทยานแห่งชาติไทรโยคพบการกระจายตัวของค้างคาวมากที่สุด จากการสำรวจถ้ำในเขตจังหวัดกาญจนบุรี พบค้างคาวกิตติจำนวน 35 ถ้ำ ซึ่งส่วนใหญ่กระจายอยู่ในเขตอำเภอไทรโยคมากถึง 23 ถ้ำ ที่เหลือพบในเขตอำเภอทองผาภูมิ ท่าม่วง และอำเภอเมือง ขณะที่ประชากรค้างค้าวนอกเหนือจากในอุทยานแล้วอยู่ในสภาวะที่เสี่ยงต่อการถูกคุกคาม
ในปี พ.ศ. 2544 มีการพบค้างคาวคุณกิตติในประเทศพม่า ใน 9 แห่งด้วยกัน ในแถบเทือกเขาหินปูนบริเวณแม่น้ำสาละวิน แม่น้ำอัตทะรัน (Ataran), และแม่น้ำคเยง (Gyaing) ของรัฐกะเหรี่ยงและรัฐมอญ ค้างคาวที่พบในประเทศไทยและประเทศพม่ามีรูปร่างลักษณะภายนอกเหมือนกันแต่พบความแตกต่างกันในเรื่องของการใช้คลื่นเสียงในการนำทางหรือกำหนดทิศทาง ซึ่งเรายังไม่รู้สาเหตุว่าทำไมประชากรของทั้งสองประเทศจึงมีการวิวัฒนาการแยกจากกันไป
พฤติกรรม

ค้างคาวคุณกิตติอาศัยในถ้ำตามผาหินปูนไกลจากปากถ้ำ มีประมาณ 10-15 ตัวในแต่ละถ้ำย่อย เฉลี่ยกลุ่มหนึ่งมีประมาณ 100 ตัว สูงสุด 500 ตัว เกาะนอนตามผนังสูงหรือเพดานถ้ำ แยกจากตัวอื่นๆ พบว่ามีการอพยพย้ายถ้ำระหว่างฤดูกาลด้วยเช่นกัน
ค้างคาวคุณกิตติมีช่วงหากินสั้นๆประมาณ 30 นาทีในตอนค่ำและ 20 นาทีในรุ่งเช้า ทำให้ง่ายต่อการโดนรบกวนจากฝนหรืออากาศเย็น ค้างคาวจะออกหาอาหารในบริเวณไร่มันสำปะหลังและนุ่น หรือบริเวณเรือนยอดกอไผ่และต้นสักในระยะไม่เกิน 1 กิโลเมตรจากถ้ำที่อาศัย ในกระเพาะของตัวอย่างค้างคาวตัวอย่างที่จับได้ประกอบไปด้วยแมงมุมและแมลงผสมกับสิ่งที่คาดว่าเป็นใบไม้ คาดว่าเป็นเหยื่อที่จับได้ระหว่างทำการบิน อาหารหลักของค้างคาวนั้นประกอบไปด้วยแมลงวัน (วงศ์ Chloropidae วงศ์ Agromyzidae และ วงศ์ Anthomyiidae), แตนและแมลงในอันดับโซคอพเทอรา (psocoptera)
ในฤดูแล้งของทุกปี (ประมาณเดือนเมษายน) ค้างคาวจะตกลูกครั้งละ 1 ตัว ลูกจะอาศัยเกาะอกแม่จนกระทั่งสามารถหากินได้ด้วยตัวเอง ในช่วงหากินแม่ค้างคาวจะทิ้งลูกเกาะไว้ในถ้ำ
อนุกรมวิธานและประวัติการค้นพบ

ค้างคาวคุณกิตติเป็นค้างคาวเพียงชนิดเดียวในวงศ์ Craseonycteridae ซึ่งอยู่ในวงศ์ใหญ่ Rhinolophoidea จากผลทดสอบทางโมเลกุล บนพื้นฐานนี้ ค้างคาวคุณกิตติจึงเป็นญาติใกล้ชิดกับค้างคาววงศ์ Hipposideridae และ Rhinopomatidae
ค้าวคาวกิตติค้นพบครั้งแรกปี พ.ศ. 2516 โดยกิตติ ทองลงยา นักสัตววิทยาของสถาบันวิจัยวิทยาศาสตร์และเทคโนโลยีแห่งประเทศไทย บริเวณถ้ำไทรโยค อำเภอไทรโยค จังหวัดกาญจนบุรี ระหว่างทำการเก็บตัวอย่างค้างคาวในโครงการการสำรวจสัตว์ย้ายแหล่งทางพยาธิวิทยา กิตติพบค้างคาวที่มีขนาดเล็กมากซึ่งไม่เคยเห็นมาก่อน จึงได้ส่งตัวอย่างค้างคาวให้กับจอห์น เอ็ดวาร์ด ฮิลล์ (John Edward Hill) แห่งพิพิธภัณฑ์ธรรมชาติ ประเทศอังกฤษ เพื่อตรวจพิสูจน์และพบว่าค้างคาวชนิดนี้มีลักษณะหลายอย่างเป็นแบบฉบับของตนเอง สามารถที่จะตั้งเป็นสกุลและวงศ์ใหม่ได้ หลังจากกิตติเสียชีวิตในเดือนกุมภาพันธ์ พ.ศ. 2517 ฮิลล์ได้จำแนกและตีพิมพ์ถึงค้างคาวชนิดนี้ และตั้งชื่อว่า  Craseonycteris thonglongyai เพื่อเป็นเกียรติแก่กิตติ ทองลงยา ผู้ค้นพบค้างคาวชนิดนี้เป็นคนแรก
สถานะการอนุรักษ์

จากการพิจารณาในปี พ.ศ. 2551 ค้างคาวคุณกิตติจัดอยู่ในสภาวะที่เสี่ยงต่อการสูญพันธุ์โดยสหภาพนานาชาติเพื่อการอนุรักษ์ธรรมชาติและทรัพยากรธรรมชาติ (IUCN) จากการลดลงของประชากร ในประเทศไทย ค้างคาวคุณกิตติจัดเป็นสัตว์ป่าคุ้มครอง ตามพระราชบัญญัติสงวนและคุ้มครองสัตว์ป่า พ.ศ. 2535 ปัจจุบัน จากฐานข้อมูลชนิดพันธุ์ที่ถูกคุกคามในประเทศไทยค้างคาวคุณกิตติอยู่ในสถานะใกล้สูญพันธุ์อย่างยิ่ง (CR)
หลังจากมีการค้นพบในช่วงปี พ.ศ. 2513 ถิ่นอาศัยของค้างคาวโดนรบกวนจากนักท่องเที่ยวและนักสะสมรวมถึงผู้ที่นำค้างคาวไปขายเป็นของที่ระลึก อย่างไรก็ตาม การคุกคามเหล่านี้ยังไม่มีผลกระทบมากนักเพราะค้างคาวส่วนมากอยู่ในพื้นที่เข้าถึงยาก มีเพียงแค่สองสามถ้ำเท่านั้นที่โดนรบกวน การคุกคามนั้นยังรวมถึงการยึดถ้ำเป็นที่ปฏิบัติธรรมของพระอีกด้วย
ปัจจุบันผลกระทบที่ส่งผลมากและระยะยาวที่สุดต่อประชากรค้างคาวในประเทศไทยคือการเผาป่าในทุกๆปี โดยเฉพาะในช่วงผสมพันธุ์ของค้างคาว ส่วนท่อลำเลียงจากประเทศพม่ามาประเทศไทยนั้นไม่ส่งผลคุกคามต่อค้างคาว แต่อย่างไรก็ตามการคุกคามต่อประชากรค้างคาวในประเทศพม่านั้นก็ยังไม่เป็นที่แน่ชัดนัก
ในปี พ.ศ. 2550 ค้างคาวคุณกิตติเป็นหนึ่งในสิบโครงการของสปีชีส์ที่ถูกคุกคามอย่างรุนแรง โดยโครงการสัตว์ที่มีวิวัฒนาการโดดเด่นและเสี่ยงต่อการสูญพันธุ์ทั่วโลก (EDGE)
การเผยแพร่ในสื่ออื่น

ตราของอุทยานแห่งชาติไทรโยคมีรูปค้างคาวคุณกิตติเป็นสัญลักษณ์
สโมสรฟุตบอล เมืองกาญจน์ เอฟซี สโมสรประจำจังหวัดกาญจนบุรี มีโลโก้ประจำสโมสรที่เป็นรูปค้างคาวคุณกิตติ
แหล่งข้อมูลอื่น

EDGE of Existence  (Bumblebee bat)  เก็บถาวร 2016-08-19 ที่ เวย์แบ็กแมชชีน - Saving the World's most Evolutionarily Distinct and Globally Endangered (EDGE) species
ข้อมูลและภาพที่ ADW
Kitti's Hog-Nosed Bat เก็บถาวร 2009-11-02 ที่ เวย์แบ็กแมชชีน คลิปวิดีโอ
ค้างคาวคุณกิตติ กายวิภาพเชิง 3 มิติ ห้องสมุดดิจิตอลวิทยาธรรมชาติ มหาวิทยาลัยเท็กซัส ออสติน
สัญลักษณ์ทีมฟุตบอลเมืองกาญจน์
ตำบลหนองม่วง (อำเภอหนองม่วง)

| ตำบลหนองม่วง |
| --- | --- |
ตำบล
การถอดเสียงอักษรโรมัน
 • อักษรโรมัน: Tambon Nong Muang
ประเทศ: ไทย
จังหวัด: ลพบุรี
อำเภอ: หนองม่วง
พื้นที่
 • ทั้งหมด: 51.00 ตร.กม. (19.69 ตร.ไมล์)
ประชากร (2566)
 • ทั้งหมด: 7,854 คน
 • ความหนาแน่น: 154.00 คน/ตร.กม. (398.9 คน/ตร.ไมล์)
รหัสไปรษณีย์ : 15170
รหัสภูมิศาสตร์: 161101
 ส่วนหนึ่งของสารานุกรมประเทศไทย
หนองม่วง เป็นตำบลในอำเภอหนองม่วง จังหวัดลพบุรี พื้นที่เดิมอยู่ในเขตการปกครองของตำบลชอนสารเดช ทั้งตำบลอยู่ในองค์กรปกครองส่วนท้องถิ่น คือ เทศบาลตำบลหนองม่วง และองค์การบริหารส่วนตำบลหนองม่วง
ที่ตั้งและอาณาเขต

ตำบลหนองม่วง มีอาณาเขตติดต่อกับเขตการปกครองข้างเคียงดังต่อไปนี้
ทิศเหนือ ติดต่อกับตำบลบ่อทอง
ทิศตะวันออก ติดต่อกับตำบลยางโทน
ทิศใต้ ติดต่อกับตำบลชอนสารเดช
ทิศตะวันตก ติดต่อกับตำบลชอนม่วง (อำเภอบ้านหมี่)
ประวัติ

หนองม่วง เดิมเป็นหมู่บ้านในเขตตำบลชอนสารเดช ปี พ.ศ. 2516 ได้แยก 5 หมู่บ้านของตำบลชอนสารเดช ได้แก่ หมู่ 6 บ้านหนองขุย, หมู่ 12 บ้านหนองม่วง, หมู่ 13 บ้านหนองสาริกา, หมู่ 14 บ้านสระกระเหรี่ยง และหมู่ 15 บ้านหนองไทร มาตั้งเป็น ตำบลหนองม่วง และได้เปลี่ยนชื่อสุขาภิบาลชอนสารเดช เป็น สุขาภิบาลหนองม่วง เนื่องจากพื้นที่สุขาภิบาลเข้ามาอยู่ในเขตตำบลหนองม่วง
ทางจังหวัดลพบุรีแยกพื้นที่ตำบลหนองม่วง ของอำเภอโคกสำโรง ไปเป็นส่วนหนึ่งของอำเภอที่จัดตั้งขึ้นใหม่ คือ อำเภอหนองม่วง จนถึงปัจจุบัน
การปกครองส่วนภูมิภาค > การปกครองส่วนภูมิภาค

ตำบลหนองม่วงแบ่งพื้นที่การปกครองออกเป็น 10 หมู่บ้าน ได้แก่
หมู่ที่ 1 บ้านหนองม่วง
หมู่ที่ 2 บ้านหนองสาริกา
หมู่ที่ 3 บ้านหนองขุย
หมู่ที่ 4 บ้านสระกระเหรี่ยง
หมู่ที่ 5 บ้านหนองไทร
หมู่ที่ 6 บ้านหนองแดง
หมู่ที่ 7 บ้านสระกระเหรี่ยง
หมู่ที่ 8 บ้านหนองขุย
หมู่ที่ 9 บ้านบ่อยาง
หมู่ที่ 10 บ้านสวนสวรรค์
18

18 (สิบแปด) เป็นจำนวนธรรมชาติที่อยู่ถัดจาก 17 (สิบเจ็ด) และอยู่ก่อนหน้า 19 (สิบเก้า)
คำเติมนำหน้า

ภาษากรีก octadeca-
ภาษาละติน octadeci-
ความหมาย

พ.ศ. 18 และ ค.ศ. 18
18 เป็นเลขอะตอมของอาร์กอน
กีฬากอล์ฟมี 18 หลุม
สิบแปดมงกุฎ หมายถึง กลุ่มทหารวานร ของพระราม ในเรื่องรามเกียรติ์ ภายหลังนำมาใช้ มีความหมายในทางลบ หมายถึง บุคคลหรือกลุ่มบุคคลที่หากินโดยการหลอกลวงผู้อื่น
สิบแปดอรหันต์ หมายถึง พระอรหันต์สำคัญ 18 องค์ ตามความเชื่อทางพุทธศาสนาฝ่ายมหายาน
ดาราจักรแคระช่างแกะสลัก

| ดาราจักรแคระช่างแกะสลัก |
| --- | --- |

ข้อมูลสังเกตการณ์ (ต้นยุคอ้างอิง J2000)
กลุ่มดาว: กลุ่มดาวช่างแกะสลัก
ไรต์แอสเซนชัน: 01h 00m 09.3s
เดคลิเนชัน: -33° 42′ 33″
การเคลื่อนไปทางแดง: 110 ± 1 km/s
ระยะทาง: 290 ± 30 kly (90 ± 10 kpc)
ความส่องสว่างปรากฏ (V): 10.1
ลักษณะเฉพาะ
ประเภท: E
ขนาดที่ชัดเจน (V): 39′.8 × 30′.9
ชื่ออื่น
Sculptor Dwarf Spheroidal, PGC 3589, MCG-06-03-015

ดาราจักรแคระช่างแกะสลัก (อังกฤษ: Sculptor Dwarf Galaxy) เป็นดาราจักรทรงกลมแคระซึ่งเป็นดาราจักรบริวารของดาราจักรทางช้างเผือก ตั้งอยู่ในกลุ่มดาวช่างแกะสลัก ค้นพบโดยฮาร์โลว์ แชปลีย์ใน ค.ศ. 1937 โดยใช้ตัวหักเห Bruce ขนาด 24 นิ้วที่หอดูดาวบอยเดน ดาราจักรนี้ห่างจากระบบสุริยะประมาณ 290,000 ปีแสง มีคาร์บอนและธาตุหนักเพียงร้อยละ 4 ของที่มีในทางช้างเผือก ทำให้ใกล้เคียงกับดาราจักรดั้งเดิมที่เห็นได้จากขอบของจักรวาล
ดูเพิ่ม

ดาราจักรช่างแกะสลัก
วัดพระธาตุศรีสองรัก

พระธาตุศรีสองรัก
พระธาตุศรีสองรัก ตั้งอยู่ริมฝั่งแม่น้ำหมัน อำเภอด่านซ้าย จังหวัดเลย สร้างขึ้นสมัยสมเด็จพระไชยเชษฐาธิราช เมื่อปี พ.ศ. 2103 เสร็จในปี พ.ศ. 2106
พระธาตุศรีสองรักสร้างขึ้นเพื่อให้เป็นสักขีพยานในการช่วยเหลือซึ่งกันและกันระหว่างกรุงศรีอยุธยา (สมัยสมเด็จพระมหาจักรพรรดิ) กับกรุงศรีสตนาคนหุต (ปัจจุบันคือเวียงจันทน์ ประเทศลาว)
กษัตริย์ทั้งสองพระองค์ทรงครองราชสมบัติ ตรงกับสมัยที่พม่าเรืองอำนาจ และมีการรุกรานดินแดนต่าง ๆ เพื่อขยายอำนาจ สมเด็จพระมหาจักรพรรดิและสมเด็จพระไชยเชษฐาธิราชจึงตกลงรวมกำลัง เพื่อต่อสู้กับพม่าจึงทรงกระทำสัตยาธิษฐานว่าจะไม่ล่วงล้ำดินแดนของกันและกัน และเพื่อเป็นที่ระลึกในการทำไมตรีต่อกัน จึงได้ร่วมกันสร้างพระธาตุศรีสองรักเพื่อเป็นสักขีพยาน ณ กึ่งกลางระหว่างแม่น้ำน่านและแม่น้ำโขง ซึ่งเป็นรอยต่อของทั้งสองราชอาณาจักร
นอกจากนี้ภายในวัดยังมีพระพุทธรูปปางนาคปรก ศิลปะล้านช้างทรงเครื่องอยุธยา หัวนาคปรกสร้างด้วยศิลา องค์พระพุทธรูปสร้างด้วยทองสำริด มีหน้าตักกว้าง 21 นิ้ว สูง 30 นิ้ว
ทุกวันขึ้น 15 เดือน 6 ชาวอำเภอด่านซ้าย หรือ"ลูกผึ้งลูกเทียน" จะร่วมกันจัดงานสมโภชพระธาตุขึ้น โดยจะนำต้นผึ้ง มาถวายพระธาตุถือเป็นประเพณีอันศักดิ์สิทธิ์ที่เกิดขึ้นประจำทุกปี
แหล่งข้อมูลอื่น

แผนที่และภาพถ่ายทางอากาศของ วัดพระธาตุศรีสองรัก
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
17°16′12″N 101°08′33″E﻿ / ﻿17.269952°N 101.142454°E﻿ / 17.269952; 101.142454
โรงเรียนเทพสถิตวิทยา

| โรงเรียนเทพสถิตวิทยา Thepsathit wittaya school Thepsathit Wittaya School |
| --- | --- |

ที่ตั้ง
127 หมู่ 2 ถนนสุรนารายณ์  ตำบลวะตะแบก อำเภอเทพสถิต จังหวัดชัยภูมิ
พิกัด: 15°23′19″N 101°26′53″E﻿ / ﻿15.3887093°N 101.4481318°E﻿ / 15.3887093; 101.4481318
ข้อมูล
ชื่ออื่น: ท.ว.(TW)
ประเภท: รัฐบาล โรงเรียนมัธยมศึกษาขนาดกลาง
คำขวัญ: โยคาเว ชายเต ภูริ (ความรู้เกิดมาจากการปฏิบัติ)
หน่วยงานกำกับ: สพม.
ผู้อำนวยการโรงเรียน: นายประยูร มังกร วิทยฐานะ ผู้อำนวยการชำนาญการพิเศษ
ระดับปีที่จัดการศึกษา: ม.1-ม.6
จำนวนนักเรียน: 642 คน  (2558)
สี:    ทอง-เทา
เพลง: มาร์ชเทพสถิตวิทยา
เว็บไซต์: http://www.thepsathitwittaya.ac.th/
โรงเรียนเทพสถิตวิทยา เป็นโรงเรียนมัธยมศึกษาประจำอำเภอเทพสถิต จังหวัดชัยภูมิ ในสังกัดสำนักงานเขตพื้นที่การศึกษามัธยมศึกษาเขต 30
ประวัติโรงเรียน

โรงเรียนเทพสถิตวิทยา ก่อตั้งครั้งแรกเมื่อปี พ.ศ. 2520 โดยการบริจาคที่ดินของนางวิไล โก่งเกษร จำนวน 40 ไร่ นายทัน วับสันเทียะ จำนวน 9 ไร่เศษ ในบริเวณบ้านวะตะแบก อำเภอเทพสถิต จังหวัดชัยภูมิ โดยทำการก่อสร้างอาคารเรียน 1 ซึ่งเป็นอาคารเรียน 2 ชั้นหลังแรกแบบอาคารตึกชั้นเดี่ยวทรงหน้าจั่ว แบบ 216ต (อาคารปฐมเทพ ปัจจุบัน) และอาคารเรียนแบบ 216ก และ อาคารเรียนแบบ 216ล ตามลำดับ ต่อมาในปี พ.ศ. 2533 จึงจัดตั้งโรงเรียนเทพสถิตวิทยา สาขา 2 (โรงเรียนนายางกลักพิทยาคม ในปัจจุบัน) โดยมีรักษาการครูใหญ่คนแรกคือ นาย ไสว ตอพล ซึ่งขณะนั้นดำรงตำแหน่งผู้อำนวยการโรงเรียนเทพสถิตวิทยา
ทำเนียบผู้บริหาร

นายไสว ตอพล ตำแหน่ง ครูใหญ่/อาจารย์ใหญ่/ผู้อำนวยการ
นายอำนวย พลมณี ตำแหน่ง ผู้อำนวยการโรงเรียน
นางศิริวรรณ อาจศรี ตำแหน่ง ผู้อำนวยการโรงเรียน
นายสงบ ลุนทา ตำแหน่ง ผู้อำนวยการโรงเรียน
นายอรัณ อุเทนสุต ตำแหน่ง ผู้อำนวยการโรงเรียน
นายสุวฒน์ พงศ์สุวรรณ ตำแหน่ง ผู้อำนวยการโรงเรียน
นายอมร ชัยวิเชียร ตำแหน่ง ผู้อำนวยการโรงเรียน
นางสาวพรณภัทร์ พงศ์วรัชญ์พร ตำแหน่ง ผู้อำนวยการโรงเรียน
นางสาวสิมาพร ลิ้มไพบูลย์ ตำแหน่ง ผู้อำนวยการโรงเรียน
นายประยูร มังกร ตำแหน่ง ผู้อำนวยการโรงเรียน (คนปัจจุบัน)
อาคารเรียนและสิ่งก่อสร้าง

อาคารปฐมเทพ (อาคาร 1) อาคารทรงหน้าจั่ว แบบ 106 ต. สูง 2 ชั้น
อาคารทวิเทพ (อาคาร 2) อาคารเรียนแบบ 216 ค สูง 3 ชั้น
อาคารตรีเทพ (อาคาร 3) อาคารเรียนแบบ 216 ล สูง 3 ชั้น
อาคารหอประชุม อาคารแบบ 002 ความจุ 800 ที่นั่ง
อาคารโรงอาหาร อาคารแบบ 204/27 คลส 1 ชั้น โรงฝึกงาน แบบ Gen H เดิมเป็นอาคารที่ใช้เป็นโรงฝึกงาน
อาคารฝึกงานอุตสาหกรรม อาคารแบบ 102/27 โรงฝึกงานแบบ Gen I คลส สูง 1 ชั้น
อาคารหอประชุมใหม่ เป็นอาคารแบบ 100/27 ความจุ 1,000 ที่นั่ง
อาคารหอพักนักเรียน 2 ชั้น 1 หลัง
บ้านพักครูและบุคลากร 5 หลัง
บ้านพักนักการภารโรง 2 หลัง
ห้องสุขานอกตัวอาคาร 3 หลัง
ศิษย์เก่าที่มีชื่อเสียง

นาย สัมฤทธิ์ แทนทรัพย์ นายกเทศมนตรีเทศบาลตำบลเทพสถิต
นาย ไพรวัลย์ แทนทรัพย์ นายกองค์การบริหารส่วนตำบลวะตะแบก
สารยับยั้งโปรตีเอสชนิดพึ่งโปรตีนแซด

| --- | --- |
โครงสร้างผลึกของสารยับยั้งโปรตีเอสชนิดพึ่งโปรตีนแซด (สีแดง) ขณะเกิดสารประกอบเชิงซ้อนอยู่กับโปรตีนแซด (สีน้ำเงิน). ข้อมูลจากธนาคารข้อมูลโปรตีน: 3F1S
ตัวบ่งชี้
สัญลักษณ์: SERPINA10
Entrez: 51156
HUGO: 15996
OMIM: 605271
RefSeq: NM_016186
UniProt: Q9UK55
ข้อมูลเพิ่มเติม
โลคัส: Chr. 14 q32.1
สารยับยั้งโปรตีเอสชนิดพึ่งโปรตีนแซด (อังกฤษ: Protein Z-dependent protease inhibitor หรือ ZPI) เป็นโปรตีนที่พบในกระแสเลือดของมนุษย์ ทำหน้าที่ยับยั้งการทำงานของแฟคเตอร์ Xa และ XI ในกระบวนการจับลิ่มของเลือด ถูกถอดรหัสได้จากยีน SERPINA10 บนโครโมโซมคู่ที่ 14 โดย ZPI จัดเป็นโปรตีนในกลุ่มสารยับยั้งซีรีนโปรตีเอส (เซอร์ปิน) เคลดเอ
ในขั้นตอนการออกฤทธิ์ เพื่อให้ ZPI สามารถต้านการทำงานของเอนไซม์เป้าหมายได้อย่างเต็มที่ จำเป็นต้องอาศัยโปรตีนแซดเพื่อให้ช่วยในการเกิดปฏิกิริยา จึงเป็นที่มาของการกำหนดชื่อโปรตีนชนิดนี้ ซึ่งโปรตีนแซดดังกล่าวก็จัดเป็นโปรตีนอีกชนิดหนึ่งที่ทำงานเกี่ยวข้องกับกระบวนการจับลิ่มของเลือด โดยจะออกฤทธิ์ต้านการทำงานของแฟคเตอร์ X
ZPI มีน้ำหนักโมเลกุลประมาณ 72 กิโลดัลตัน ถูกสร้างขึ้นที่ตับ โครงสร้างประกอบไปด้วยกรดอะมิโนจำนวน 444 มอนอเมอร์ ถูกค้นพบครั้งแรกเมื่อปี ค.ศ. 1998 ระหว่างการศึกษาการทำงานของโปรตีนแซด และสามารถจำลองโครงสร้างได้สำเร็จในปี ค.ศ. 2000 และมีการศึกษาทางคลินิกที่พบว่า ภาวะพร่อง ZPI มีความสัมพันธ์กับการเกิดภาวะการแข็งตัวของเลือดผิดปกติ (thrombophilia) โดยพบผู้ที่มีความผิดปกติของ ZPI ในกลุ่มผู้ป่วยภาวะลิ่มเลือดอุดหลอดเลือดดำ (venous thromboembolism) มากถึงร้อยละ 4.4
ดูเพิ่ม

การจับลิ่มของเลือด
โปรตีนแซด
เซอร์ปิน
แหล่งข้อมูลอื่น

ฐานข้อมูลออนไลน์ MEROPS สำหรับเปปทิเดส และสารยับยั้งเปปทิเดส: I04.005 เก็บถาวร 2020-05-31 ที่ เวย์แบ็กแมชชีน
| ด ค กเซอร์ปิน |
| --- | --- |
สารยับยั้ง:  แอลฟาวัน-แอนติไคโมทริปซิน  แอลฟาวัน-แอนติทริปซิน  แอลฟาทู-แอนติพลาสมิน  แอนติทรอมบิน  C1-inhibitor  เฮพารินโคแฟกเตอร์ II  Protein C inhibitor  Plasminogen activator inhibitor-1  Plasminogen activator inhibitor-2  สารยับยั้งโปรตีเอสชนิดพึ่งโปรตีนแซด SERPINA1  SERPINA2  SERPINA3  SERPINA4  SERPINA5  SERPINA9  SERPINA14 SERPINB1  SERPINB2  SERPINB3  SERPINB4  SERPINB5  SERPINB6  SERPINB7  SERPINB8  SERPINB9  SERPINB10  SERPINB13 SERPINC1  SERPIND1  SERPINE1  SERPINE2  SERPINE2  SERPINF1  SERPING1  SERPINH1  SERPINI1  SERPINI2 
สารยับยั้งข้ามกลุ่ม:  MENT  SCCA-1  CrmA 
ไม่ใช่สารยับยั้ง:  ฮีทช็อคโปรตีน 47  Maspin  Ovalbumin  SERPINF1  Transcortin  Thyroxine-binding globulin  Angiotensinogen  SERPINF1 
ดูเพิ่ม ความผิดปกติของโปรตีนโกลบินและกลอบูลิน
อำเภอหนองม่วง

| อำเภอหนองม่วง |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Nong Muang
คำขวัญ: มะม่วงบริบูรณ์ ขนุนยวงงาม ข้าวหลามอร่อย ไร่อ้อยเขียวขจี ประเพณีเพียบพร้อม นอบน้อมองค์นารายณ์
แผนที่จังหวัดลพบุรี เน้นอำเภอหนองม่วง
พิกัด: 15°14′50″N 100°39′15″E﻿ / ﻿15.24722°N 100.65417°E﻿ / 15.24722; 100.65417
ประเทศ:  ไทย
จังหวัด: ลพบุรี
พื้นที่
 • ทั้งหมด: 445.5 ตร.กม. (172.0 ตร.ไมล์)
ประชากร (2566)
 • ทั้งหมด: 32,439 คน
 • ความหนาแน่น: 72.82 คน/ตร.กม. (188.6 คน/ตร.ไมล์)
รหัสไปรษณีย์ : 15170
รหัสภูมิศาสตร์: 1611
ที่ตั้งที่ว่าการ: ที่ว่าการอำเภอหนองม่วง หมู่ที่ 4 ถนนพหลโยธิน ตำบลหนองม่วง อำเภอหนองม่วง จังหวัดลพบุรี 15170
 ส่วนหนึ่งของสารานุกรมประเทศไทย
ระวังสับสนกับ อำเภอหนองม่วงไข่
หนองม่วง เป็นอำเภอตั้งอยู่ในจังหวัดลพบุรี ยกฐานะเป็นกิ่งอำเภอ เมื่อปี พ.ศ. 2533 และเป็นอำเภอในปี พ.ศ. 2539
ที่ตั้งและอาณาเขต

อำเภอหนองม่วงตั้งอยู่ทางทิศตะวันตกเฉียงเหนือของจังหวัด มีอาณาเขตติดต่อกับเขตการปกครองข้างเคียงดังต่อไปนี้
ทิศเหนือ ติดต่อกับอำเภอไพศาลี (จังหวัดนครสวรรค์) และอำเภอโคกเจริญ
ทิศตะวันออก ติดต่อกับอำเภอโคกเจริญและอำเภอสระโบสถ์
ทิศใต้ ติดต่อกับอำเภอโคกสำโรงและอำเภอบ้านหมี่
ทิศตะวันตก ติดต่อกับอำเภอบ้านหมี่ อำเภอตาคลี อำเภอตากฟ้า และอำเภอไพศาลี (จังหวัดนครสวรรค์)
ประวัติ

อำเภอหนองม่วงก่อตั้งโดยแยกพื้นที่บางส่วนออกมาจากอำเภอโคกสำโรง จัดตั้งเป็น กิ่งอำเภอหนองม่วง เมื่อวันที่ 1 เมษายน พ.ศ. 2533 ซึ่งนายนิยม วรปัญญา สมาชิกสภาผู้แทนราษฎร จังหวัดลพบุรี ได้ยื่นกระทู้ในสภาผู้แทนราษฎร และได้รับการยกฐานะเป็น อำเภอหนองม่วง เมื่อปี พ.ศ. 2539 มีผลบังคับใช้ตั่งแต่วันที่ 5 ธันวาคม พ.ศ. 2539
การแบ่งเขตการปกครอง > การปกครองส่วนภูมิภาค

อำเภอหนองม่วงแบ่งเขตการปกครองออกเป็น 6 ตำบล 66 หมู่บ้าน
| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
| 1. | หนองม่วง |  | (Nong Muang) |  | 10 หมู่บ้าน |  |
| 2. | บ่อทอง |  | (Bo Thong) |  | 12 หมู่บ้าน |  |
| 3. | ดงดินแดง |  | (Dong Din Daeng) |  | 11 หมู่บ้าน |  |
| 4. | ชอนสมบูรณ์ |  | (Chon Sombun) |  | 12 หมู่บ้าน |  |
| 5. | ยางโทน |  | (Yang Thon) |  | 10 หมู่บ้าน |  |
| 6. | ชอนสารเดช |  | (Chon Saradet) |  | 11 หมู่บ้าน |  |